天長道中作饑來驅我去二首寄呈劉盧二御史  其二
作者：劉一止
朝代：宋

paragraphs: 饑來驅我去，去去復何如。
我饑亦何慚，所歎爲此軀。
明發着征衫，薄暮投郊墟。
烟林號怒風，牛背立饑烏。
境惡夢多悸，愁孤鬰難舒。
念初別鄉邦，短檝穿菰蘆。
眼中兩御史，炯炯冰在壺。
清游失追攀，負此山繞湖。
我行日已西，回首風牽裾。
兩公飫文章，筆端吐新腴。
願言繼殘膏，龜腸正空虛。